Document ID: 32008R0127

ΚΑΝΟΝΙΣΜΌΣ (ΕΚ) αριθ. 127/2008 ΤΗΣ ΕΠΙΤΡΟΠΉΣ
της 13ης Φεβρουαρίου 2008
για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Oscypek (ΠΟΠ)]
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 5 δεύτερο εδάφιο,
Εκτιμώντας τα ακόλουθα:
(1)
Σύμφωνα με το άρθρο 6 παράγραφος 2 και κατ’ εφαρμογή του άρθρου 17 παράγραφος 2 του κανονισμού (ΕΚ) αριθ. 510/2006, η αίτηση της Πολωνίας για καταχώριση της ονομασίας «Oscypek» δημοσιεύθηκε στην Επίσημη Εφημερίδα της Ευρωπαϊκής Ένωσης (2).
(2)
Η Σλοβακία υπέβαλε ένσταση κατά της καταχώρισης σύμφωνα με το άρθρο 7 παράγραφος 1 του κανονισμού (ΕΚ) αριθ. 510/2006, αναφερόμενη στους λόγους ένστασης που αναφέρονται στο άρθρο 7 παράγραφος 3 στοιχεία α), β) και γ) του εν λόγω κανονισμού. Η Σλοβακία ανέφερε ιδίως στη δήλωση ένστασης ότι η καταχώριση της ονομασίας «Oscypek» θα έθιγε την ονομασία «Slovenský oštiepok», της οποίας ζητήθηκε η καταχώριση ως προστατευόμενης γεωγραφικής ένδειξης από τη Σλοβακία με υποβολή αίτησης στην Επιτροπή (3).
(3)
Η Επιτροπή, με επιστολή της 30ής Μαΐου 2007, κάλεσε τα ενδιαφερόμενα κράτη μέλη να προβούν στις ενδεδειγμένες διαβουλεύσεις μεταξύ τους.
(4)
Επιτεύχθηκε συμφωνία μεταξύ της Πολωνίας και της Σλοβακίας η οποία κοινοποιήθηκε στην Επιτροπή με επιστολή της 28ης Ιουνίου 2007.
(5)
Βάσει της συμφωνίας αυτής, η Πολωνία και η Σλοβακία αναγνωρίζουν ιδίως ότι οι ονομασίες «Oscypek» και «Slovenský oštiepok» αναφέρονται σε τυριά τα οποία, παρά την κοινή ιστορική προέλευση και παράδοσή τους, σήμερα παράγονται με διαφορετικούς τρόπους. Σύμφωνα με την Πολωνία και τη Σλοβακία, οι ουσιαστικές διαφορές μεταξύ των δύο τυριών, οι οποίες αφορούν τις χρησιμοποιούμενες πρώτες ύλες, τη μέθοδο παραγωγής και τις φυσικές, χημικές και οργανοληπτικές ιδιότητές τους, δεν θα προκαλούν σύγχυση στους καταναλωτές. Η Πολωνία και η Σλοβακία συμφωνούν ότι και οι δύο ονομασίες «Oscypek» και «Slovenský oštiepok» είναι νόμιμες και η Πολωνία υπογραμμίζει επιπλέον ότι η καταχώριση της ονομασίας «Oscypek» ως προστατευόμενης ονομασίας προέλευσης δεν θίγει το δικαίωμα των παραγωγών της Σλοβακίας να χρησιμοποιούν την ονομασία «oštiepok», ως έχει ή συνοδευόμενη από άλλους όρους.
(6)
Η συμφωνία η οποία επιτεύχθηκε μεταξύ των ενδιαφερόμενων μερών δεν απαιτεί την τροποποίηση των στοιχείων που έχουν δημοσιευθεί δυνάμει του άρθρου 6 παράγραφος 2 του κανονισμού (ΕΚ) αριθ. 510/2006. Συνεπώς, η ονομασία «Oscypek» πρέπει να καταχωριστεί σύμφωνα με το άρθρο 7 παράγραφος 4 του εν λόγω κανονισμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καταχωρίζεται η ονομασία που αναφέρεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Φεβρουαρίου 2008.

Labels: 3
18
17
6